
Ymateb yn feirniadol i erthygl, gan roi tystiolaeth o wybodaeth a dealltwriaeth gadarn o themâu sy’n gysylltiedig ag addysgu’r Gymraeg yn y sector cyfrwng Saesneg.
O fewn y traethawd hwn, bwriedir trafod yr erthygl ‘Addysg Ddwyieithog yn yr unfed ganrif ar hugain: adolygu’r cyd-destun rhyngwladol’ gan Dr. W. Gwyn Lewis (2011). Sonia’r erthygl am y wahanol fathau o addysg ddwyieithog sy’n bodoli a chwestiynir a oes angen gweddnewid y dull presennol o addysgu’n ddwyieithog er mwyn gwarantu gwir ddwyieithrwydd. Ystyrir fod yr awdur yn un ddibynadwy gan iddo gyhoeddi detholiad o waith ar addysg Gymraeg ac addysg ddwyieithog eisoes. Cefnogir ei ddadleuon a’i ymchwil gan ystod o ffynonellau sy’n ffigurau ystyrlon o fewn y maes megis Baker a Garcia.
Eglura awdur yr erthygl fod yna crin dipyn o ddryswch ynglŷn â diffiniad clir i ddwyieithrwydd. Cefnogir safbwynt yr awdur gan ystod o ffynonellau. Ar un pegwn, noda MacNamara (1967, dyfynnwyd yn Cummins a Swain, 1986) bod meddu ar o leiaf un o’r sgiliau ieithyddol sef gwrando, siarad, darllen ac ysgrifennu o fewn yr ail iaith yn ddigonol i fod yn ddwyieithog. Ystyrir nad yw’r diffiniad hwn yn ddigonol am nad yw’n galluogi’r unigolyn i gyfathrebu yn gyfan gwbl drwy’r ail iaith. Ar y pegwn arall, cred Oeistreicher (1974), mae gwir feistrolaeth o’r ddwy iaith yw dwyieithrwydd. Nid yw’n glir beth a olygir wrth ‘gwir feistrolaeth’ ac ystyrir felly fod y diffiniad hwn yn un aneglur yn ogystal â bod yn anghyraeddadwy. Atega Fishman (1972, dyfynnwyd yn Chin a Wigglesworth, 2007) na all unigolyn fod yr un mor rhugl yn y ddwy iaith ym mhob maes gyda Baetens Beardsmore (1982) yn ychwanegu bod dwyieithrwydd cytbwys yn amhosib i’w gyflawni. Ymhelaetha Baker (2007) fod unigolion yn debygol o fod yn fwy cymwys mewn un o’r ieithoedd. Ystyrir felly na ddylai fod yn ddisgwyliedig i unigolion feistroli’r ddwy iaith i’r un lefel. Crynhoa Valdés (dyfynnwyd yn Baker, 2011) fod dwyieithrwydd yn gontinwwm, gyda’r rhan fwyaf o bobl yn syrthio yn y canol.
Wrth ystyried addysg ddwyieithog, rhaid bod yn glir pa ddeilliannau ieithyddol a ddisgwylir i ddysgwyr gyrraedd erbyn diwedd eu taith addysgol a phwyso a mesur a yw’r darpariaethau presennol yn galluogi hyn. Cydnabu Lewis (2011, t.68) fod yna “amrywiaeth helaeth o arferion a dulliau” yn cael eu defnyddio yng Nghymru i addysgu’r Gymraeg. Cefnogir hyn gan Baker (dyfynnwyd yn Lewis, 2011, t.68) wrth iddo ddisgrifio’r ddarpariaeth yng Nghymru fel ‘amrywiaeth caleidoscopig’. Amlygir fod yna crin dipyn o wahaniaeth rhwng yr addysg drochi a welir mewn ysgolion cyfrwng Cymraeg a’r gwersi ‘Cymraeg ail iaith’ o fewn ysgolion cyfrwng Saesneg.
Cytuna Llywodraeth Cymru (2010) bod y Gymraeg yn cael ei ddefnyddio i raddau gwahanol mewn darpariaethau ‘ddwyieithog’. Sonnir bod ysgolion lle defnyddir y Gymraeg fel cyfrwng addysgu y rhan fwyaf o’r amser, ysgolion ddwy ffrwd ac ysgolion lle prin yw’r defnydd o’r Gymraeg oll yn cael eu hystyried yn ‘ddarpariaethau dwyieithog’. Nid yw hyn yn amlygu faint o gyswllt a wna’r disgyblion gyda’r Gymraeg o fewn yr ysgol. Amlygwyd gan y Llywodraeth (2017a, t.8) y “bydd natur y ddarpariaeth yn effeithio ar faint o Gymraeg y bydd dysgwyr yn ei chaffael”. Cydnabu Baker (2011) fod yr amser a ddyrannir i addysgu ail iaith yn allweddol i’w lwyddiant. Diffinia APADGOS (2007, t.9), ‘ysgol gynradd cyfrwng Saesneg yn bennaf’, fel sefydliad lle caiff llai na 20% o’r addysgu ei gynnal drwy gyfrwng y Gymraeg. Esbonia Lewis (2011, t.69) fod “gwahanol ‘fathau’ o raglenni addysg ddwyieithog yn arwain at ddeilliannau ieithyddol amrywiol”. Atega Donaldson (2015, t.59) fod y ddarpariaeth Cymraeg ail iaith bresennol yn “anwastad”. Mae’n amlwg felly nad yw’r holl ddarpariaethau ‘dwyieithog’ yn addysgu’r Gymraeg i’r un lefel ac felly rhoddir yr argraff anghywir drwy ddefnyddio’r term ‘dwyieithog’ am nad hyn yw’r canlyniad bob tro. Er hyn, amlygir nad dyma’r sefyllfa ledled Cymru. Eglura ESTYN (2018, t.33) fod safonau Cymraeg ail iaith yn rhagorol yn Ysgol Plascrug, gyda’r ysgol yn “paratoi disgyblion i ddod yn rhan o gymdeithas ddwyieithog sy’n hyrwyddo’r defnydd o Gymraeg yn gryf”. Nodwyd gan ESTYN (2012) mai “Cymraeg bellach yw cyfrwng naturiol cyfathrebu a sgyrsiau anffurfiol rhwng staff a disgyblion”. Amlygir felly bod rhaid ymestyn ar ddefnydd y Gymraeg tu hwnt i wersi ‘ail iaith’ er mwyn gwella sgiliau dysgwyr mewn ysgolion cyfrwng Saesneg. 
Wrth gyfeirio at deipoleg Baker, awgryma awdur yr erthygl mai’r model traddodiadol ‘prif ffrwd’ a ddefnyddir mewn ysgolion cyfrwng Saesneg lle addysgir drwy’r Saesneg rhan fwyaf o’r amser gyda rhai gwersi yn cael eu neilltuo i’r Gymraeg. Cyfeiria Jones (1997) at hyn fel ‘bwydo-diferol’ sy’n pwysleisio nad oes llawer o’r Gymraeg yn cael ei ddefnyddio ar y cyfan. Nodir bod hyn yn arwain at ‘ddwyieithrwydd cyfyngedig’. Cytuna ESTYN (2017, t.39) nad oes “digon o amser yn cael ei neilltuo i addysgu Cymraeg” mewn ysgolion cyfrwng Saesneg sy’n rhwystro datblygiad dwyieithrwydd. Cydnabu’r Llywodraeth (2010, t.9), nad yw “darpariaeth ddwyieithog bob amser yn sicrhau bod unigolyn yn datblygu i fod yn siaradwr dwyieithog”. Cytuna hyn felly gyda’r hyn a ddywed awdur yr erthygl sef fod yna “diffyg eglurder” am y term ‘dwyieithog’. 
Cydnabu Baker (2006) fod y dull ‘trochi iaith’ yn effeithiol er mwyn datblygu dysgwyr sy’n ddwyieithog yn ogystal â llythrennedd deuol. Disgrifir llythrennedd deuol fel “gallu ychwanegol i symud yn hyderus ac yn esmwyth rhwng ieithoedd at ddibenion gwahanol” (ESTYN, 2002, dyfynnwyd yn Jones, 2010, t.19). Cytuna Lewis (2011, t.71) mai “cyfuniad o ddulliau ‘cryf’...fel ‘addysg drochi’ ac ‘addysg treftadaeth’ sy’n nodweddu ein rhaglenni addysg cyfrwng Cymraeg a dwyieithog mwyaf effeithiol”. Gwyddys mai dyma’r dull a ddefnyddir mewn ysgolion cyfrwng Cymraeg er mwyn datblygu dwyieithrwydd plant o gefndiroedd di-gymraeg. Amlyga Donaldson (2015) fod ysgolion cyfrwng Cymraeg mewn sefyllfa ddelfrydol i gynorthwyo athrawon mewn ysgolion cyfrwng Saesneg i ddatblygu’r iaith. Ystyrir felly fod yna wers i’w ddysgu wrth lwyddiant addysg ddwyieithog mewn ysgolion cyfrwng Cymraeg. 
Tybir fod yr achos dros drawsnewid addysg ail iaith yng Nghanada yn debyg iawn i’r hyn a welir ar hyn o bryd mewn ysgolion cyfrwng Saesneg sef “rhyw ugain i ddeng munud ar hugain y dydd gan siaradwyr Saesneg nad oedd eu Ffrangeg o safon ddigon uchel” (Jones, 1997, t.109). O ganlyniad, cyflwynwyd addysg drochi sydd yn llwyddiannus yn datblygu dwyieithrwydd. Rhaid cydnabod y defnyddir dwy iaith fwyafrifol sef Ffrangeg a Saesneg. Mynega awdur yr erthygl fod y sefyllfa ychydig yn wahanol yng Nghymru wrth geisio addysgu iaith leiafrifol sef y Gymraeg ar y cyd â Saesneg, sy’n cael ei ystyried yn iaith o statws uchel. Dadleua Cummins (yn Dewaele, Housen a Wei, 2003) na fydd addysg drochi o fewn iaith leiafrifol a weithredir o safon uchel yn cael effaith negyddol ar ddatblygiad plentyn yn yr iaith fwyafrifol. 
Wrth ystyried fod Saesneg yn cael ei ddefnyddio llawer yn y gymuned erbyn heddiw, cred Baker (2011) y dylid dynodi’r pwyslais ar yr iaith leiafrifol o fewn yr ysgol er mwyn creu cydbwysedd rhwng yr ieithoedd. Atega Chin a Wigglesworth (2007) bwysigrwydd meithrin agwedd bositif tuag at yr iaith leiafrifol a chynnig ystod o gyfleoedd i’w hymarfer er mwyn datblygu dwyieithrwydd parhaus. Yr hyn sy’n heriol yw sicrhau bod y Gymraeg yn derbyn yr un sylw â’r Saesneg, yn enwedig wrth i nifer gysylltu’r Saesneg gyda’r dyfodol a’r Gymraeg fel rhywbeth mwy traddodiadol. Er hyn, cydnabu awdur yr erthygl fod pynciau megis mathemateg a gwyddoniaeth yn cael eu haddysgu drwy gyfrwng y Saesneg mewn rhai ysgolion cyfrwng Cymraeg. Awgrymir felly fod angen ymchwil pellach i’r maes hwn.
Wrth gadw mewn cof nod y Llywodraeth o gyrraedd miliwn o siaradwyr Cymraeg erbyn 2050, ystyrir pa mor addas yw’r ddarpariaeth Gymraeg o fewn ysgolion cyfrwng Saesneg er mwyn datblygu dwyieithrwydd. Nodir yn y rhaglen waith (LlC, 2017b, t.13) ar gyfer cyrraedd miliwn o siaradwyr y bwriad o gynyddu “cyfran yr addysgu a’r dysgu cyfrwng Cymraeg mewn ysgolion”. Yn ogystal â hyn, bwriedir dileu Cymraeg Ail Iaith fel pwnc o fewn y cwricwlwm newydd ac yn hytrach cyflwyno continwwm iaith (Golwg360, 2019). Seliwyd y penderfyniad hwn ar adroddiad ‘Un Iaith i Bawb’ a oedd yn galw am ddisodli’r term ‘Cymraeg Ail Iaith’. Pwysleisia’r adroddiad fod “dyfodol y Gymraeg a’r diwylliant Cymraeg yn llwyr ddibynnol ar drosglwyddo’r iaith i’n pobl ifainc” (LlC, 2013, t.2). O ganlyniad i hyn, argymhella Donaldson (2015, t.60) y dylid trawsnewid y modd yr addysgir y Gymraeg ac yn hytrach canolbwyntio ar yr iaith “yn bennaf fel ffordd o gyfathrebu” er mwyn ymateb i anghenion yr unfed ganrif ar hugain. 
Mae’n amlwg felly nad yw gwersi Cymraeg ail iaith yn effeithiol er mwyn trosglwyddo’r Gymraeg mewn ysgolion cyfrwng Saesneg. Cred Lewis (2011, t.74) nad yw’r modelau traddodiadol o addysg ddwyieithog bellach yn ddigonol gan egluro fod angen mynd “o dan groen cymhlethdod addysg ddwyieithog wrth iddi ddatblygu yn yr unfed ganrif ar hugain”. Cytuna Garcia (2009) fod angen ehangu ar y deipoleg draddodiadol am nad yw’n addas ar gyfer anghenion y ganrif yma. Wrth ystyried y newidiadau sydd ar droed i addysg Gymraeg yng Nghymru, mae’n amlwg y caiff barn yr awdur ei gefnogi. 
Sonia Lewis (2011, t.76) am “fanteision gwybyddol i ddisgyblion os mabwysiedir agwedd fwy hyblyg tuag at y defnydd o’r ddwy iaith yn y dosbarth”. Nodir mai enghraifft o hyn yw Content and Language Integrated Learning (CLIL). Cyfunir yr iaith a’r cynnwys pynciol o fewn yr un wers er mwyn gwella sgiliau ieithyddol yr ail iaith. Dyma y cred Garcia (2009, dyfynnwyd yn Lewis, 2011, t.69) yw gwir addysg ddwyieithog sef “cyflwyno cynnwys pynciol trwy gyfrwng dwy neu fwy o ieithoedd mewn ffordd integredig a phwrpasol - nid dim ond gwersi ail iaith yn unig”. Pwysleisia Coyle (2007) mai prif nodwedd y dull yw bod y broses yn integredig. Cefnoga Davison a Williams (2001, yn Baker, 2011) y dull gan ddatgan y bydd dysgwyr yn dysgu ail iaith yn fwy cyflym drwy ei gyfuno gyda chynnwys pynciol yn hytrach nag ar wahân. Herir y dull hwn yn yr erthygl gan Met (2008, dyfynnwyd yn Lewis, 2011) sy’n dadlau na all unigolion ennyn gwir ddealltwriaeth o’r pwnc drwy gyfrwng eu hail iaith. Er hyn, mae awdur yr erthygl yn datgan fod nifer o blant eisoes yn gwneud hyn yn llwyddiannus yng Nghymru ac felly awgrymir fod angen ymchwil pellach i’r maes.
Dull arall sy’n ennill tir yw’r “defnydd bwriadus” o ddwy iaith o fewn un wers sef trawsieithu (Lewis, 2011, t.79). Mynega Garcia (2009) mai dyma’r dull fwyaf cyffredin sydd i’w weld mewn dosbarthiadau dwyieithog erbyn hyn. Cydnabu awdur yr erthygl mai gwahanu’r Gymraeg a’r Saesneg fel cyfryngau dysgu sydd wedi cael ei ffafrio yn y gorffennol, ond fel mae ei is-deitl ‘gwahanu ynteu gyfuno ieithoedd’ yn awgrymu, nid dyma’r disgwyl mwyach. Yn debyg i CLIL, mae trawsieithu yn galluogi dysgwyr i feithrin dealltwriaeth ddyfnach o’r pwnc ar yr un pryd a chryfhau eu sgiliau ieithyddol. Yn wahanol i CLIL, caiff sgiliau ieithyddol y ddwy iaith eu cryfhau. Eglura Jones (2010, t.19) fod y mewnbwn ac allbwn “yn fwriadol mewn ieithoedd gwahanol”. Dadleua Williams (2002, t.47) nad yw’n bosib defnyddio’r dull hwn gyda phawb. Rhaid i’r dysgwyr gael “gafael eithaf da ar y ddwy iaith” yn gyntaf er mwyn manteisio ar drawsieithu. Cefnogwyd hyn yn yr erthygl gan Romero a Parrino (1994, dyfynnwyd yn Lewis, 2011). Nodwyd bod angen neilltuo digon o amser i’r plentyn gaffael yr ail iaith yn gyntaf, megis drwy drochi iaith cyn symud ymlaen i ddull mwy estynedig megis trawsieithu. Ystyrir felly nad yw trawsieithu’n fodd o ddysgu ail iaith ond hytrach dylid ei ddefnyddio er mwyn cryfhau ac ymestyn sgiliau ieithyddol y dysgwyr o fewn eu hail iaith.
Bydd plant yn cael eu cyflwyno i’r Gymraeg yn y Cyfnod Sylfaen fel rhan o’r maes dysgu ‘Datblygu’r Gymraeg’ o fewn ysgolion cyfrwng Saesneg. Pwysleisia Baker (2007) fod plant ifanc yn ‘caffael’ iaith o’u cyfoedion a’r amgylchedd o’u cwmpas yn hytrach na’i ddysgu. Mynega Chin a Wigglesworth (2007) fod plant sy’n caffael iaith cyn eu bod yn chwe blwydd oed yn medru datblygu rhuglder frodorol. Gwelir felly fanteision i gyflwyno’r ail iaith yn gynnar i’r plentyn. Er hyn, adrodda ESTYN (2013) nad yw plant yn parhau gyda’u cynnydd yng Nghyfnod Allweddol 2. Dylid felly ystyried trawsieithu fel modd o gryfhau sgiliau ieithyddol dysgwyr wrth iddynt aeddfedu. 
I gloi, cesglir fod yr erthygl hon yn un gynhwysfawr sydd wedi’i selio ar ystod o waith ymchwil o fewn y maes dan sylw. Mae’r hyn a gred yr awdur yn debyg i’r gred gyffredinol am addysg ddwyieithog yn yr unfed ganrif ar hugain. Honna fod angen trawsnewid y modd y darperir addysg ar gyfer dwyieithrwydd a symud i ffwrdd o ffiniau ieithyddol llym yn y dosbarth. Mae’n datgan bod angen i ni “sicrhau bod ein cyfundrefn addysg Gymraeg a dwyieithog yn parhau i ddatblygu ac esblygu...er mwyn cyfarfod â gofynion amrywiol plant Cymru heddiw” (Lewis, 2011, t. 83). Gyda’r cwricwlwm newydd ar y gorwel, mae’r hyn a noda’r erthygl yn gwbl berthnasol ac yn galw am newid o fewn ein system addysg.            

